KIRJALLINEN KYSYMYS P-0820/02 esittäjä(t): Sebastiano Musumeci (UEN) komissiolle. Laittomien siirtolaisten haaksirikko ja yhteiset kriisitoimet.



Virallinen lehti nro 301 E , 05/12/2002 s. 0057 - 0058



KIRJALLINEN KYSYMYS P-0820/02 esittäjä(t): Sebastiano Musumeci (UEN) komissiolle (18. maaliskuuta 2002) Aihe: Laittomien siirtolaisten haaksirikko ja yhteiset kriisitoimet Sisilian edustalla tapahtui jo ties kuinka mones traaginen siirtolaisveneen haaksirikko, joka vaati yli 50 ihmisen hengen. Tapahtuma kertoo ilmiöstä, josta on tullut yhä mittavampi. Välimeren alueen eurooppalaisten valtioiden yksittäiset toimet eivät ole olleet riittäviä ongelman vakavuuteen nähden. Olisiko komission mielestä aiheellista perustaa Euroopan unionin jäsenvaltioiden ja Välimeren rannikkomaiden edustajista koostuva kriisiyksikkö, joka kehittäisi yhteistä strategiaa näiden jatkuvien onnettomuuksien ehkäisemiseksi, jotka ovat viime vuosina vaatineet satoja uhreja, heidän joukossaan naisia ja lapsia? António Vitorinon komission puolesta antama vastaus (6. toukokuuta 2002) Arvoisan parlamentin jäsenen tarkoittama traaginen tapahtuma sekä Monica-aluksen saapuminen Catanian satamaan hiljattain ovat esimerkkejä laajemmasta ilmiöstä, nimittäin kaikenlaisten ja kaikenkokoisten laittomia siirtolaisia kuljettavien alusten saapumisesta jäsenvaltioiden rannikoille. Laittomat maahantulijat altistuvat monille vaaroille, joita liittyy muun muassa häikäilemättömien rikollisverkostojen harjoittamaan salakuljetukseen ja luvattomaan rajanylitykseen. Kuten arvoisan parlamentin jäsenen esittämään kirjalliseen kysymykseen P-2079/01 hiljattain annetussa vastauksessa(1) todettiin, komissio pitää tilannetta erittäin huolestuttavana; samalla se osoittaa, miten tärkeää EU:n on laatia toimintalinjoja laittoman siirtolaisuuden, erityisesti siirtolaisten meritse yhteisön satamiin saapumisen, ehkäisemiseksi ja torjumiseksi. Asiassa on viime aikoina tehty useita aloitteita. Kesäkuussa 2001 neuvosto pääsi poliittiseen sopimukseen direktiivistä, jolla määritellään laittomassa maahantulossa, liikkumisessa ja maassa oleskelussa avustaminen, sekä siihen liittyvästä puitepäätöksestä, joka koskee rikosoikeudellisten puitteiden vahvistamista laittomassa maahantulossa ja maassa oleskelussa avustamisen ehkäisemiseksi. Lisäksi neuvosto antoi 28. kesäkuuta 2001 direktiivin 2001/51/EY(2) 14 päivänä kesäkuuta 1985 tehdyn Schengenin sopimuksen soveltamisesta tehdyn yleissopimuksen 26 artiklan määräysten täydentämiseksi tavoitteenaan määritellä liikenteenharjoittajien velvollisuudet nykyistä tarkemmin. Komissio antoi joulukuussa 2000 tiedonannon(3) ihmiskaupan sekä lasten seksuaalisen hyväksikäytön ja lapsipornografian torjumisesta. Tiedonantoon sisältyy ehdotus neuvoston puitepäätökseksi ihmiskaupan torjumisesta. EU:n yleinen poliittinen kehys laittoman siirtolaisuuden käsittelyyn julkaistiin 28. helmikuuta 2002, kun neuvosto hyväksyi kokonaisvaltaisen suunnitelman laittoman siirtolaisuuden ja ihmiskaupan torjumiseksi. Kyseisessä toimintasuunnitelmassa, joka perustuu pitkälle komission 15. marraskuuta 2001 antamaan tiedonantoon(4) laitonta maahanmuuttoa koskevasta yhteisestä politiikasta, esitellään kattava kokonaisuus toimenpiteitä viisumien, lainsäädännön, takaisinoton ja maahanmuuttajien kotiinpaluuta koskevan politiikan aloilla. Toimintasuunnitelmassa korostetaan aloitteita käytännön yhteistyön parantamiseksi kyseisistä asioista vastaavien hallintoyksikköjen välillä. Erityistä huomiota kiinnitetään merirajojen valvontaan. Toimintasuunnitelman välittömänä jatkotoimena komissio aikoo antaa yhdennettyä rajavalvontaa koskevan tiedonannon, jossa ehdotetaan toimenpiteitä jäsenvaltioiden rajavalvontaviranomaisten yhteistyön parantamiseksi siellä, missä merirajojen tarkkailuun aiotaan kiinnittää erityistä huomiota. (1) EYVL C 40 E, 14.2.2002. (2) EYVL L 187, 10.7.2001. (3) KOM(2000) 854 lopullinen. (4) KOM(2001) 672 lopullinen.